***ΑΦΗΓΗΜΑΤΟΛΟΓΙΑ***

**Αφηγηματικοί Τρόποι (πώς αφηγούμαι;)**

**Με** :

- Αφήγηση (= διήγηση των γεγονότων από τον αφηγητή)

- Μίμηση (διάλογος)

- Περιγραφή (= παρουσίαση τοπίων, τόπων και προσώπων)

- Διηγηματική Περιγραφή (=ταυτόχρονη αφήγηση και περιγραφή)

- Σχόλια

- Πλάγιος Λόγος

- Εσωτερικός μονόλογος (=διατύπωση σκέψεων)

- Εγκιβωτισμένη αφήγηση (μια δευτερεύουσα ιστορία που παρουσιάζεται στο πλαίσιο της κύριας αφήγησης)

**Αφήγηση – Μίμηση**

Όταν ο αφηγητής ενσωματώνει τις φωνές όλων των προσώπων της υπόθεσης στη δική του, μεταφέροντας τα λόγια τους σε πλάγιο λόγο έχουμε **αφήγηση**.

Όταν ο αφηγητής παραθέτει σε ευθύ λόγο τα όσα λένε τα άλλα πρόσωπα, έχουμε **μίμηση**, εφόσον ακούγονται αυτούσιες οι φωνές των πρωταγωνιστών της ιστορίας.

Οι αφηγηματικοί τρόποι θα πρέπει να διακρίνονται από τους εκφραστικούς τρόπους. Όταν αναζητούμε τους εκφραστικούς τρόπους, αναζητούμε ουσιαστικά το πώς λέγεται κάτι, τα σχήματα λόγου δηλαδή που χρησιμοποιεί ο αφηγητής, και ό,τι άλλο σχετίζεται με την ιδιαιτερότητα της έκφρασής του.

**Εκφραστικοί τρόποι**: βλ. στο τέλος τον σύνδεσμο για το **Λεξικό Λογοτεχνικών Όρων**.

**ΑΦΗΓΗΜΑΤΙΚΕΣ ΤΕΧΝΙΚΕΣ (με ποια μέσα αφηγούμαι;) :**

**Αφηγηματικές Φωνές (=ποιος αφηγείται;)**

**Αφηγητής Παντογνώστης**:  Είναι ο αφηγητής μιας ιστορίας ο οποίος μολονότι δε μετέχει στην ιστορία, γνωρίζει και εποπτεύει τα πάντα (είναι η συνηθέστερη αφηγηματική φωνή σε μια ιστορία).

**Εξωδιηγητικός αφηγητής**: Είναι ο αφηγητής μιας ιστορίας ο οποίος δε μετέχει στην ιστορία και έχει περιορισμένη γνώση των πραγμάτων. Επιπλέον, δεν έχει πρόσβαση στις σκέψεις, στις προθέσεις και στα συναισθήματα των προσώπων (βλ. π.χ. ιστορίες μυστηρίου και αστυνομικού περιεχομένου).

**Ενδοδιηγητικός αφηγητής**: Είναι ο αφηγητής που αποτελεί πρόσωπο της ιστορίας. Αφενός έχει περιορισμένη γνώση των γεγονότων, αφετέρου εκφράζει τις σκέψεις, τις προθέσεις και τα συναισθήματά του (βλ. αυτοβιογραφικά μυθιστορήματα).

1. **Χρόνος της ιστορίας (ρεαλιστικός) –**
2. **Χρόνος της αφήγησης (ποσοτικός)**

Σε κάθε λογοτεχνικό κείμενο υπάρχουν δύο μορφές χρόνου: ο χρόνος της ιστορίας, που συνιστά τον πραγματικό χρόνο στο πλαίσιο του οποίου εκτυλίχθηκαν τα γεγονότα της αφήγησης και αντιστοιχεί στην πραγματική τους κατάταξη και διάρκεια, π.χ. το έτος 1980, το έτος 1990… επί τόσους μήνες/ημέρες κλπ.

Επίσης, ο χρόνος της αφήγησης, που περιλαμβάνει τη διάρκεια που αποκτούν τα ίδια γεγονότα στο πλαίσιο της αφήγησης και τη σειρά με την οποία παρουσιάζονται, π.χ. αναφορά σε ένα ταξίδι που καλύπτει μία σελίδα και σε ένα τηλεφώνημα που καλύπτει πέντε σελίδες του κειμένου.

**1) Ο χρόνος ως προς τη σειρά παρουσίασης των γεγονότων**:

**Ευθύγραμμη αφήγηση**: Τα γεγονότα παρουσιάζονται στην αφήγηση με τη σειρά που συνέβησαν. Πρόκειται για μια επιλογή που δεν είναι ιδιαίτερα συνηθισμένη, εφόσον καθιστά την αφήγηση μονότονη και λιγότερο ενδιαφέρουσα.

**Αφήγηση με αναχρονίες**: Η παρουσίαση των γεγονότων δεν ακολουθεί την πραγματική τους σειρά και στην αφήγηση παρατηρούνται αναλήψεις και προλήψεις.

**Ανάληψη** (ή αναδρομή): Ο αφηγητής προχωρά σε αναδρομική αφήγηση γεγονότων του παρελθόντος, διακόπτοντας την πορεία της αφήγησης.

**Πρόληψη**: Ο αφηγητής παραβιάζει τη χρονική σειρά και παρουσιάζει γεγονότα που θα γίνουν σε κάποιο μελλοντικό σημείο, προοικονομώντας κατ’ αυτό τον τρόπο μεταγενέστερες εξελίξεις.

**2) Ο χρόνος ως προς τη διάρκεια των γεγονότων**

Στο πλαίσιο της αφήγησης παρατηρείται συνήθως ανισοχρονία ανάμεσα στον χρόνο της ιστορίας και τον χρόνο της αφήγησης.

**α. Ο χρόνος της αφήγησης είναι μικρότερος από το χρόνο της ιστορίας**.

Η συντόμευση του χρόνου της αφήγησης επιτυγχάνεται με τις ακόλουθες τεχνικές:

**Επιτάχυνση**: Ο χρόνος της αφήγησης διαρκεί λιγότερο από τον χρόνο της ιστορίας γιατί ο αφηγητής παρουσιάζει με συντομία γεγονότα που έχουν μεγάλη διάρκεια.

**Παράλειψη**: Κάποια γεγονότα ο αφηγητής επιλέγει να μην τα αναφέρει καθόλου, διότι δεν σχετίζονται κατά τρόπο άμεσο με την ιστορία.

**Περίληψη**: Ο αφηγητής παρουσιάζει συνοπτικά κάποια γεγονότα που μεσολαβούν ανάμεσα σε κρίσιμα σημεία της ιστορίας.

**Έλλειψη ή αφηγηματικό κενό**: Ο αφηγητής επιλέγει να παραλείψει ένα μέρος της ιστορίας ή κάποια γεγονότα, που είτε εννοούνται εύκολα είτε δεν συμβάλλουν ιδιαίτερα στην πλοκή.

**β**. **Ο χρόνος της αφήγησης είναι μεγαλύτερος από τον χρόνο της ιστορίας**.

Οι τεχνικές που σχετίζονται με τη διεύρυνση του χρόνου της αφήγησης είναι οι ακόλουθες:

**Επιβράδυνση**: Ο αφηγητής επιβραδύνει την αφήγηση των γεγονότων είτε παρεμβάλλοντας στοιχεία περιγραφής ή σχόλια, είτε παρουσιάζοντας διεξοδικά τις σκέψεις και τις αντιδράσεις των προσώπων σε ό,τι αφορά ένα γεγονός που πιθανώς διήρκεσε ελάχιστες μόλις στιγμές.

**Παύση** έχουμε όταν ο αφηγηματικός χρόνος συνεχίζεται, ενώ ο χρόνος της ιστορίας έχει διακοπεί πλήρως. Ο αφηγητής, δηλαδή, διακόπτει την εξέλιξη της ιστορίας και συνεχίζει την αφήγηση με περιγραφές (τοπίων / προσώπων), με προσωπικές σκέψεις και σχόλια ή με παρεκβάσεις που δεν σχετίζονται με την εξέλιξη της ιστορίας.

**Επιμήκυνση** έχουμε όταν ο αφηγητής χωρίς να έχει διακόψει την αφήγηση της ιστορίας προχωρά ωστόσο στην αναλυτική παρουσίαση άλλων εσωτερικών κυρίως διαδικασιών που επεκτείνουν αρκετά το χρόνο της αφήγησης έναντι του χρόνου της ιστορίας.

**γ. Σκηνή**: Ο χρόνος της αφήγησης και ο χρόνος της ιστορίας εξισώνονται όταν καταγράφεται ο διάλογος μεταξύ προσώπων ή ο εσωτερικός μονόλογος ενός ήρωα.

**Ο χρόνος ως προς τη συχνότητα παρουσίασης των γεγονότων**

**Μοναδική αφήγηση**: Στην αφήγηση παρουσιάζονται μία φορά γεγονότα της ιστορίας που συνέβησαν μία φορά.

**Θαμιστική αφήγηση (< αρχαίο επίρρημα θαμά= συχνά, εξού και θαμώνας)**: Με τη χρήση κυρίως Παρατατικού ο αφηγητής παρουσιάζει μία φορά γεγονότα που γίνονταν κατ’ επανάληψη στο παρελθόν.

**Επαναληπτική αφήγηση**: Γεγονότα που συνέβησαν μία φορά δίνονται αφηγηματικά περισσότερες φορές είτε από τον ίδιο αφηγητή είτε από διαφορετικά πρόσωπα της ιστορίας με διαφοροποιήσεις στην παρουσίαση.

**Περιληπτική Σκηνή:** Σταθερά επαναλαμβανόμενα γεγονότα παρουσιάζονται μέσα από την επιλογή της μίας, της σημαντικότερής τους, εκδήλωσης.

Διασκευή-αναπροσαρμογή αρχείου του Κωνσταντίνου Μάντη (διαδίκτυο)

**Λεξικό Λογοτεχνικών Όρων, βλ. και σχήματα λόγου (σύνδεσμος:** http://archeia.moec.gov.cy/sm/281/glossario\_logo\_oron\_anath.pdf**)**